W-Kaapse damvlakke styg steeds ondanks hitte, min reën | Netwerk24
Deur Malherbe Nienaber 10 September 2019 13:52
Damvlakke in dele van die Suidwes-Kaap het die afgelope week ondanks die warm weer en geen reën steeds gestyg.
Die gemiddelde damvlak in die Wes-Kaap het teen Maandag van 65,9% tot 66,3% gestyg, teenoor 60,4% dié tyd verlede jaar.
Kaapstad se gemiddelde damvlak het egter van 81,5% tot 81,3% gedaal en het oor dieselfde tydperk in 2018 net op 68,9% gestaan.
Die vlak van die Theewaterskloofdam, die grootste opgaardam in die provinsie, het die afgelope week op 71,6% gebly en was verlede jaar dié tyd net 51%.
Verder het die Benede-Steenbrasdam se vlak van 101,1% tot 99,6% gedaal en die Voëlvleidam se vlak het effens van 87,2% tot 87,7% gestyg.
Die Bergrivierdam se vlak het van 99,7% tot 98,7% gedaal en die Wemmershoekdam het van 88,3% tot 90,1% gestyg.
In die noordweste van die provinsie het die Clanwilliamdam se vlak van 98,6% tot 102,3% gestyg en dit het verlede jaar op 98,9% gestaan.
Die vlak van die Voëlvleidam het die afgelope week effens van 87,2% tot 87,7% gestyg. Dié foto van die dam tussen Gouda en Wellington is verlede Donderdag geneem. Foto: Samuel Walters
Die Kareedam buite Calvinia in die Noord-Kaap se vlak het van 20,8% tot 16,4% gedaal, terwyl dit dié tyd verlede jaar 63,6% vol was.
In die Karoo het sommige damvlakke ’n aansienlike daling getoon en is geen noemenswaardige reën oor die voorafgaande sewe dae gemeet nie.
Die Gamkadam naby Beaufort-Wes se vlak het van 38,1% tot 36,2% en die Gamkapoortdam naby Prins Albert het van 14,4% tot 7% gedaal.
Beide damme was dié tyd verlede jaar nog leeg.
Die Floriskraaldam naby Laingsburg se vlak het ook van 15,4% tot 15% en die Oukloofdam naby Prins Albert het van 4,2% tot 3,7% gedaal.
Die Calitzdorpdam se vlak het effens van 14% tot 14,2% gestyg.
In Oudtshoorn se omgewing het die Kammanassiedam se vlak op 2% gebly en die Stompdriftdam se vlak het van 7,6% tot 7,5% gedaal.
In die Suid-Kaap het die damvlakke ten spyte van reën van selfs meer as 10 mm in die voorafgaande sewe dae skerp gedaal.
Die Duivenhoksdam naby Heidelberg se vlak het van 77% tot 71% en die Korentepoortdam naby Riversdal se vlak het van 60,4% tot 56,6% gedaal.
By die Ernest Robertson-dam naby George is 12,2 mm reën gemeet en die vlak het van 81,8% tot 74,9% gedaal.
Die Wolwedansdam naby Mosselbaai se vlak het van 58,2% tot 56,3% en die Roodefonteindam naby Plettenbergbaai het van 86,8% tot 85,4% gedaal.
By die Tuinroetedam buite George is 10,6 mm reën in die voorafgaande sewe dae gemeet en die dam se vlak het van 69,9% tot 65,7% gedaal.
Meer oor: Theewaterskloofdam | Damvlakke | Droogte
Wes-Kaap se damme op 66% ná Lentedag